Ylivieskassa pelätään nuorten kaikkoavan koulutusmuutosten myötä. Ylivieskan kaupunginjohtaja: "Edes Oulu ei ole riittävän vetovoimainen pitämään nuoria alueella."

Ylivieska on Oulun ohella ainoa Pohjois-Pohjanmaan kunta, jossa opiskeluikäisten nuorten määrä on kasvanut. Ylivieska opiskelupaikkoineen on vetänyt nuoria etenkin lähialueen muista kunnista.

Tommi Kivioja päätyi Ylivieskaan opiskelemaan tuotantotaloutta Haapavedeltä.

– Eihän nuorisoa saa muuten liikuteltua kuin koulujen avulla. Kun tässä lähellä on tämmöinen koulu, niin tämä on minun mielestä se, mikä tänne on tuonut nuorisoa.

Vetovoima hiipuu

Ylivieskan vetovoima on kuitenkin hiipumassa, sillä ammattikorkeakoulun opiskelupaikkojen määrää on leikattu viime vuosina. Esimerkiksi liiketalouden ja sosionomien päiväkoulutukset ovat loppuneet.

Hanna Lahti opiskelee Ylivieskassa sosionomiksi. Yle

Samaan aikaan nuorten määrä kääntyi laskuun. Vuonna 2015 19-25 -vuotiaiden nuorten määrä kaupungissa notkahti jopa useilla kymmenillä. Nuoria kaupungissa on silti edelleen paljon. Joka viides Ylivieskan 15 000:sta asukkaasta on 15-29 -vuotias.

Ylivieskan kaupunginjohtaja Terho Ojanperä ei usko nuorten määrän laskun johtuvan pelkästään koulutusleikkauksista, vaan taustalla on myös yleisesti huono taloustilanne.

– Huolestuttavaa on se, että pohjoisen nuoret valuvat etelään. Edes Oulu ei ole riittävän vetovoimainen pitämään nuoria alueella.

Päiväopinnot loppuvat Ylivieskasta

Ammattikorkeakoulutuksen vetovoimaisuutta voi nuorten silmissä heikentää myös se, että vuodesta 2018 lähtien Ylivieskassa voi suorittaa ammattikorkeakoulu Centrian opintoja vain monimuoto-opetuksena. Päiväopetus keskitetään Centrian Kokkolan yksikköön.

Tommi Kivioja haluaa opiskella ryhmässä ja opettajan ohjauksessa. Yle

Centrian rehtorin Kari Ristimäen mukaan monimuoto-opetukseen siirtymisellä vastataan kysyntään.

– Meillä on parhaillaan haku koulutusohjelmiin käynnissä ja puolivälissä hakua monimuoto-opintoihin oli enemmän hakijoita kuin päiväkoulutukseen.

Monimuoto-opiskelu mahdollistaa opinnot työn ohessa, sillä esimerkiksi luentoja järjestetään ilta-aikaan ja niitä voi seurata myös netin kautta.

Nuoret suosivat perinteistä päiväopetusta

Centrian Ylivieskan opiskelijoilta monimuoto-opetus ei saa varauksetonta kannatusta. Toista vuotta sosionomiaa opiskeleva Hanna Lahti on tilanteesta huolissaan.

– Minun mielestä on aito huolenaihe, että nuorten määrä tulee luultavasti laskemaan tämän monimuodon myötä. Mutta toivotaan että nuoria näkyisi täällä edelleenkin.

Tanja Lehtolalle olisi sopinut myös monimuoto-opiskelu. Yle

Tommi Kivioja on Lehtolan kanssa samoilla linjoilla. Hän itse ei olisi lähtenyt suorittamaan opintoja monimuotona.

– Itse opin livenä opettajalta suoraan minulle ja sitten tarvii ryhmähenkeä, että saa motivaation kohdalleen ja oppii omaksumaan ne asiat paremmin. Muuten opiskelu saattaa mennä lorvimiseksi.

Sosionomiaa opiskelevalle Tanja Lehtolalle olisivat sopineet myös monimuoto-opinnot. Nyt kolmikymppinen perheenäiti yhdistelee työtä päiväopintoja.

– Tämä oli se ala mitä halusin lähteä opiskelemaan, joten minulle olisivat käyneet molemmat opiskelumuodot.